นายกฯ ชื่นชม 10 สุดยอดชุมชนต้นแบบ “เที่ยวชุมชน ยลวิถี” ปี 2565 นำทุนวัฒนธรรม เสน่ห์วิถีชีวิต อัตลักษณ์ วัฒนธรรมประเพณี ส่งเสริมการท่องเที่ยว สร้างงาน สร้างรายได้ให้ชุมชน
พลเอกประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานในพิธีมอบโล่เชิดชูเกียรติ 10 สุดยอดชุมชนต้นแบบ “เที่ยวชุมชน ยลวิถี” ประจำปี 2565 ซึ่งกระทรวงวัฒนธรรมจัดขึ้นเพื่อขับเคลื่อน Soft power ความเป็นไทย ตลอดจนนำต้นทุนทางวัฒนธรรมมาพัฒนาต่อยอด สู่การท่องเที่ยวเชิงวัฒนธรรม ส่งเสริมภาพลักษณ์ของไทยสู่ระดับนานาชาติ สร้างรายได้ให้แก่คนในชุมชน โอกาสนี้ นายกรัฐมนตรี ได้กล่าวแสดงความชื่นชมแก่ผู้นำชุมชนที่ได้รับรางวัล และนำนโยบายของรัฐบาลไปสู่การขับเคลื่อน พร้อมกับการสร้างเครือข่าย โดยนำเทคโนลีมาปรับใช้ควบคู่กับการพัฒนาจิตใจ เพื่อลดความขัดแย้ง ทำให้คนทุกกลุ่มเกิดความรักความสามัคคี มีความก้าวหน้า อยู่รอด และพอเพียง พร้อมเน้นย้ำว่า การพัฒนาประเทศที่มุ่งความยั่งยืน ต้องช่วยกันเสริมสร้างความเข้มแข็ง โดยการระเบิดจากข้างใน จึงฝากให้หน่วยงานที่เกี่ยวข้อง ช่วยกันพัฒนาพื้นที่ สร้างอาชีพ และที่สำคัญคือการพัฒนาคน เป็นพื้นฐานสำคัญในการขับเคลื่อนประเทศต่อไปสำหรับในปีงบประมาณ พ.ศ. 2565 กระทรวงวัฒนธรรม ได้คัดเลือกสุดยอดชุมชนต้นแบบ “เที่ยวชุมชน ยลวิถี” เป็นชุมชนคุณธรรมที่มีศักยภาพและความพร้อมด้านการท่องเที่ยวจาก 228 ชุมชนทั่วประเทศ จังหวัดละ 3 ชุมชน จนได้ 10 ชุมชน ได้แก่ ชุมชนคุณธรรมฯ แหลมสัก จังหวัดกระบี่  ชุมชนคุณธรรมฯ บ้านเมืองรวง จังหวัดเชียงราย  ชุมชนคุณธรรมฯ วัดทรายขาว จังหวัดปัตตานี ชุมชนคุณธรรมฯ ย่านเมืองเก่าภูเก็ต จังหวัดภูเก็ต  ชุมชนคุณธรรมฯ บ้านภู จังหวัดมุกดาหาร ชุมชนคุณธรรมฯ บ้านบ่อน้ำร้อน จังหวัดยะลา ชุมชนคุณธรรมฯ วัดบางน้ำผึ้งใน จังหวัดสมุทรปราการ ชุมชนคุณธรรมฯ บ้านหนองบัว จังหวัดสุรินทร์  ชุมชนคุณธรรมฯ บ้านถ้ำกลองเพล จังหวัดหนองบัวลำภู และชุมชนคุณธรรมฯ บ้านเชียง จังหวัดอุดรธานี